Svend Aage Jensby (V), 2001-10-23:
den 11. september og var der nogle dage efter og var herunder til en delvis privat sammenkomst, hvori deltog en række højtstående officerer og mange civile amerikanere.
De udtrykte den største taknemlighed for den moralske støtte, Danmark havde givet USA ved sin accept af artikel 5 den 12. september, det kan jeg forsikre.
Derfor er det jo i fuldstændig forståelse med den holdning, at jeg også med det samme kan sige: Venstre støtter det her forslag.
Det manglede bare, om ikke vi skulle bistå USA med de skridt, man har iværksat sammen med briterne til at bekæmpe terrorismen.
Vi er tilfredse med de skridt, der allerede er foretaget fra dansk side med hensyn til luftrum, flystationer osv., som hr. Kaalund var inde på.
Nu skal vi altså sende korvetten »Niels Juel«, til det østlige Middelhav som en del af STANAVFORLANT.
Jeg har forstået det sådan, at en af grundene til det, en væsentlig grund til den deployering, er, at kampgruppe »Theodore Roosevelt« nu allerede er på vej, eller er vel derovre, i Det Indiske Ocean eller Den Persiske Golf, så vi kan altså være med til med et beskedent, men alligevel godt bidrag at udfylde det tomrum, der er efterladt i det østlige Middelhav, efter at »Theodore Roosevelt« med sine ledsageskibe er deployeret til nærområderne af Afghanistan.
Vi hilser med tilfredshed, at der i styrken i det østlige Middelhav også vil komme til at indgå en række allierede fly, eventuelt undervandsbåde.
Det tyder for os på, at det bliver en kampkraftig styrke, »Niels Juel« skal operere sammen med.
Vi er også tilfredse med, at der står i punkt 5 i bemærkningerne, at der vil blive udarbejdet et robust mandat til styrken.
Det passer os fint.
Det skal være fuldstændig klart, således at vores soldater, vores besætning om bord på skibet, virkelig er udstyret med den totale opbakning fra Folketingets side.
Og det fornemmer jeg vil blive tilfældet.
Det glæder mig i øvrigt.
Det er vel mange år siden, at en regering og en så bred opposition, som vi nu har med at gøre, i den grad står sammen i den udenrigspolitiske situation.
Det bekommer os vel i Venstre.
Der er kun én ting, jeg vil bede om - jeg har jo sporadisk nævnt det sådan en passant - at vi kommer til at overveje fremover, og det er jo det, der står om, at der ikke er værnepligtige om bord.
Jeg ved godt, at det er en efterhånden gammel tradition, at vi ikke har det ved de her operationer.
Men jeg tror, der er mange værnepligtige i flåden - selv om vi har for få værnepligtige i flåden - og også i de to andre værn, som gerne ville deltage i løsningen af opgaver som den her, også mere fredsbevarende, fredsskabende opgaver, f.eks. på Balkan.
Vi har selv været med til at acceptere, at vi ikke sender ikkefærdiguddannede værnepligtige ud.
Det erkender jeg.
Men jeg tror, det ville være et godt signal - også af hensyn til officerstilgangen i fremtiden - hvis man på frivilligt grundlag gav nogle flere værnepligtige mulighed for at deltage i de her opgaver.
Men det kan jeg vende tilbage til.
Jeg synes bare, at det skulle siges herfra.
Vi vil med størst mulig kampkraft gå ind i en hurtig udvalgsbehandling, så ministeren kan få grønt lys til at sende »Niels Juel« af sted.